b'\n_START_ARTICLE_\nS\xc4\x83rata\n_START_SECTION_\nDenumirea localit\xc4\x83\xc8\x9bii\n_START_PARAGRAPH_\nEmigran\xc8\x9bii germani \xc8\x99i-au denumit colonia dup\xc4\x83 r\xc3\xa2ul S\xc4\x83rata, pe malurile c\xc4\x83ruia \xc8\x99i-au construit case. Numele r\xc3\xa2ului provine de la cuv\xc3\xa2ntul rom\xc3\xa2nesc "sare".\n_START_SECTION_\nIstoric\n_START_PARAGRAPH_\n\xc3\x8en secolul al XVIII-lea, pe teritoriul actualei localit\xc4\x83\xc8\x9bi a existat o tab\xc4\x83r\xc4\x83 a t\xc4\x83tarilor nogai, cu numele de Gura-Kuruder (\xc3\xaen rus\xc4\x83 \xd0\x93\xd1\x83\xd1\x80\xd0\xb0-\xd0\x9a\xd1\x83\xd1\x80\xd1\x83\xd0\xb4\xd0\xb5\xd1\x80)._NEWLINE_Prin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_Pentru a-\xc8\x99i consolida st\xc4\x83p\xc3\xa2nirea asupra Basarabiei, autorit\xc4\x83\xc8\x9bile \xc8\x9bariste au sprijinit stabilirea \xc3\xaen sudul Basarabiei a coloni\xc8\x99tilor de diverse etnii. Fiecare familie a primit de la stat 60 ha teren cu drept de transmitere c\xc4\x83tre mo\xc8\x99tenitori, fiind scuti\xc8\x9bi pe 50 de ani de toate impozitele \xc8\x99i de serviciul militar obligatoriu \xc8\x99i fiindu-le garantat\xc4\x83 libertatea religiei.\n_START_SECTION_\nContextul din Germania\n_START_PARAGRAPH_\nIgnaz Lindl (1774-1845) a fost un preot catolic carismatic. C\xc3\xa2nd a predicat la Gundremmingen, el a intrat \xc3\xaen contact cu partizanii mi\xc8\x99c\xc4\x83rii de re\xc3\xaennoire din Allg\xc3\xa4u. Aceast\xc4\x83 mi\xc8\x99care ecumenic\xc4\x83 de sorginte catolic\xc4\x83 a contribuit la formarea, exprimarea sub forma predic\xc4\x83rii publice \xc8\x99i ap\xc4\x83rarea propriet\xc4\x83\xc8\x9bii comune ca \xc3\xaen ritualurile stricte b\xc4\x83nuite ca apar\xc8\x9bin\xc3\xa2nd cre\xc8\x99tinismului timpuriu. Deoarece Lindl \xc3\xae\xc8\x99i pierduse parohia \xc3\xaen anul 1818 prin decretul regelui Maximilian I Iosif al Bavariei, el a \xc3\xaenfiin\xc8\x9bat o comunitate nou\xc4\x83 la Gundremmingen \xc8\x99i a trebuit s\xc4\x83 plece acolo, unde a predicat \xc3\xaen fa\xc8\x9ba a mii de oameni. Lindl s-a \xc3\xaent\xc3\xa2lnit cu \xc8\x9barul rus Alexandru I, care se afla \xc3\xaen acel timp \xc3\xaen Germania. \xc8\x9aarul, fiind prieten al mi\xc8\x99c\xc4\x83rii renascentiste cre\xc8\x99tine, i-a oferit un refugiu lui Lindl._NEWLINE_A predicat mai \xc3\xaent\xc3\xa2i la Sankt Petersburg (Rusia). El s-a dovedit capabil s\xc4\x83 exprime dorin\xc8\x9ba \xc8\x9barului de a se \xc3\xaentemeia o comunitate \xc3\xaen sudul Rusiei, pe un teritoriu din Regiunea Odesa. \xc3\x8en anul 1820, totu\xc8\x99i, el nu reu\xc8\x99ise s\xc4\x83-i fac\xc4\x83 pe credincio\xc8\x99ii catolici din ora\xc8\x99 s\xc4\x83 adere la ideile sale. A\xc8\x99a c\xc4\x83 a revenit \xc3\xaen \xc8\x9bara sa natal\xc4\x83 \xc8\x99i a \xc3\xaenceput, cu ajutorul negustorului bogat Christian Friedrich Werner (1759-1823) din Schorndorf (W\xc3\xbcrttemberg) \xc8\x99i a asociatului s\xc4\x83u, Gottlieb Veygel, s\xc4\x83 promoveze emigrarea \xc3\xaen Basarabia. Apoi, \xc3\xaempreun\xc4\x83 cu enoria\xc8\x99ii s\xc4\x83i \xc8\x99i cu ceasornicarul Alois Schertzinger, a \xc3\xaentemeiat noua colonie S\xc4\x83rata.\n_START_SECTION_\n\xc3\x8entemeierea coloniei S\xc4\x83rata\n_START_PARAGRAPH_\nColonia S\xc4\x83rata a fost \xc3\xaenfiin\xc8\x9bat\xc4\x83 \xc3\xaen anul 1822 ca urmare a faptului c\xc4\x83 \xc8\x9barul rus Alexandru I a pus la dispozi\xc8\x9bie un teren de 16.000 desetine (aproximativ 18.000 ha) din Basarabia pentru \xc3\xaenfiin\xc8\x9barea de sate de coloni\xc8\x99ti germani basarabeni. Colonia a fost \xc3\xaentemeiat\xc4\x83 propriu-zis de c\xc4\x83tre aproximativ 70 de familii (63 de familii \xc8\x99i 9 persoane nec\xc4\x83s\xc4\x83torite) de emigran\xc8\x9bi din Bavaria \xc8\x99i W\xc3\xbcrttemberg, precum \xc8\x99i de conduc\xc4\x83torul lor, preotul Ignaz Lindl. Coloni\xc8\x99tii erau at\xc3\xa2t de religie catolic\xc4\x83, c\xc3\xa2t \xc8\x99i de religie protestant\xc4\x83._NEWLINE_Emigran\xc8\x9bii au sosit aici la 19 martie 1822 cu c\xc4\x83ru\xc8\x9be cu coviltir, merg\xc3\xa2nd de-a lungul r\xc3\xa2ului S\xc4\x83rata. S-au oprit \xc3\xaen jurul unei f\xc3\xa2nt\xc3\xa2ni alimentate de la un izvor subteran, pe malul drept al r\xc3\xa2ului. Ei au denumit tab\xc4\x83ra S\xc4\x83rata, dup\xc4\x83 numele r\xc3\xa2ului care curgea pe acolo. \xc3\x8en jurul f\xc3\xa2nt\xc3\xa2nii, grupul de coloni\xc8\x99ti a \xc3\xaenceput s\xc4\x83-\xc8\x99i construiasc\xc4\x83 corturi, c\xc4\x83su\xc8\x9be \xc8\x99i hambare. Deoarece apa este considerat\xc4\x83 a fi o surs\xc4\x83 a vie\xc8\x9bii, f\xc3\xa2nt\xc3\xa2na a fost inclus\xc4\x83 pe stema localit\xc4\x83\xc8\x9bii S\xc4\x83rata._NEWLINE_Bogatul negustor Christian Friedrich Werner (1759-1823) din Schorndorf a venit aici la v\xc3\xa2rsta de 63 de ani, murind un an mai t\xc3\xa2rziu, la S\xc4\x83rata. Werner \xc8\x99i-a l\xc4\x83sat marea avere comunit\xc4\x83\xc8\x9bii germane care, printre altele, a construit \xc3\xaen 1844 o \xc8\x99coal\xc4\x83, denumit\xc4\x83 ulterior \xc8\x98coala Werner. Aceasta a fost prima \xc8\x99coal\xc4\x83 de preg\xc4\x83tire a profesorilor de limba german\xc4\x83 din Imperiul \xc8\x9aarist \xc8\x99i singura de acest fel din Basarabia._NEWLINE_Lindl cu carisma sa \xc8\x99i cu num\xc4\x83rul mare de credincio\xc8\x99i - \xc3\xaen Germania, Sankt Petersburg \xc8\x99i Basarabia veneau p\xc3\xa2n\xc4\x83 la 10.000 de oameni s\xc4\x83-i asculte predicile - a avut, de asemenea, \xc8\x99i du\xc8\x99mani. Ei l-au reclamat \xc8\x9barului c\xc4\x83 r\xc4\x83zvr\xc4\x83te\xc8\x99te poporul \xc8\x99i conduce o sect\xc4\x83 religioas\xc4\x83. La acestea s-a ad\xc4\x83ugat faptul c\xc4\x83 el (de\xc8\x99i era preot catolic) s-a c\xc4\x83s\xc4\x83torit cu menajera sa. \xc3\x8en anul 1823, \xc8\x9barul a poruncit expulzarea lui Lindl din Rusia. Proprietarul companiei Werner, Gottlieb Veygel, a fost numit \xc3\xaen func\xc8\x9bia de primar, devenind conduc\xc4\x83tor al comunit\xc4\x83\xc8\x9bii germane din S\xc4\x83rata, de\xc8\x99i era de religie protestant\xc4\x83. El a pus cap\xc4\x83t regimului comunit\xc4\x83\xc8\x9bii de bunuri (dev\xc4\x83lm\xc4\x83\xc8\x99iei), ini\xc8\x9biate de Lindl, \xc8\x99i a \xc3\xaemp\xc4\x83r\xc8\x9bit terenurile familiilor de emigran\xc8\x9bi. Pe lotul ini\xc8\x9bial de teren de la S\xc4\x83rata de 16.000 desetine au ap\xc4\x83rut, de asemenea, \xc3\xaen jurul anului 1830, \xc8\x99i alte sate de coloni\xc8\x99ti germani din Basarabia: Gnadental \xc8\x99i Lichtental._NEWLINE_\xc3\x8en urma Tratatului de la Paris din 1856, care \xc3\xaencheia R\xc4\x83zboiul Crimeii (1853-1856), Rusia a retrocedat Moldovei o f\xc3\xa2\xc8\x99ie de p\xc4\x83m\xc3\xa2nt din sud-vestul Basarabiei (cunoscut\xc4\x83 sub denumirea de Cahul, Bolgrad \xc8\x99i Ismail). Satul S\xc4\x83rata a r\xc4\x83mas pe teritoriul Rusiei. Cu timpul, localitatea s-a dezvoltat economic._NEWLINE_\xc3\x8en 1874, a fost construit\xc4\x83 \xc3\xaen sat o moar\xc4\x83 cu aburi. \xc3\x8en 1886, s-a deschis un atelier mecanic, care producea ma\xc8\x99ini agricole (prese, batoze, r\xc3\xa2\xc8\x99ni\xc8\x9be, teascuri), fiind angaja\xc8\x9bi 140 de muncitori.\n_START_SECTION_\nPerioada interbelic\xc4\x83\n_START_PARAGRAPH_\n\xc3\x8en anul 1917, Republica Democratic\xc4\x83 Moldoveneasc\xc4\x83 \xc8\x99i-a proclamat independen\xc8\x9ba \xc3\xaen grani\xc8\x9bele Basarabiei, incluz\xc3\xa2nd \xc8\x99i localitatea S\xc4\x83rata._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul S\xc4\x83rata a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Tatar-Bunar a jude\xc8\x9bului Cetatea Alb\xc4\x83. Ulterior, prin reorganizarea jude\xc8\x9bului, comuna S\xc4\x83rata (noua denumire a localit\xc4\x83\xc8\x9bii) a fost inclus\xc4\x83 \xc3\xaen Plasa S\xc4\x83rata, dar nu a avut rolul de re\xc8\x99edin\xc8\x9b\xc4\x83 de plas\xc4\x83. Pe atunci, majoritatea popula\xc8\x9biei era format\xc4\x83 din germani, exist\xc3\xa2nd \xc8\x99i comunit\xc4\x83\xc8\x9bi mai mari de evrei \xc8\x99i ucraineni. La recens\xc4\x83m\xc3\xa2ntul din 1930, s-a constatat c\xc4\x83 din cei 2.661 locuitori din sat, 1.948 erau germani (73.21%), 316 evrei (11.88%), 173 ucraineni (6.50%), 89 ru\xc8\x99i (3.34%), 75 rom\xc3\xa2ni (2.82%), 38 bulgari (1.43%), 13 polonezi, 3 cehi, 2 armeni, 1 ungur \xc8\x99i 1 s\xc3\xa2rb._NEWLINE_\xc3\x8en perioada interbelic\xc4\x83, au func\xc8\x9bionat aici o gar\xc4\x83 de cale ferat\xc4\x83, un spital de stat, un orfelinat \xc8\x99i un azil de b\xc4\x83tr\xc3\xa2ni . Aici a existat \xc8\x99i Fabrica de ma\xc8\x99ini agricole \xe2\x80\x9cIacob Staib\xe2\x80\x9d._NEWLINE_\xc3\x8en anul 1924, localitatea S\xc4\x83rata (aflat\xc4\x83 la 24\xc2\xa0km nord de Tatarbunar) nu a fost ocupat\xc4\x83 de insurgen\xc8\x9bii bol\xc8\x99evici care declan\xc8\x99aser\xc4\x83 o ac\xc8\x9biune terorist\xc4\x83, cunoscut\xc4\x83 ca R\xc4\x83scoala de la Tatarbunar. Rebeliunea lor nu a fost sus\xc8\x9binut\xc4\x83 de \xc8\x9b\xc4\x83ranii rom\xc3\xa2ni din Basarabia \xc8\x99i de coloni\xc8\x99tii germani._NEWLINE_\xc3\x8en noaptea de 15/16 septembrie, comandantul postului de jandarmi din Achmanghit a reu\xc8\x99it s\xc4\x83 fug\xc4\x83 \xc3\xaen satul S\xc4\x83rata, unde a str\xc3\xa2ns un grup de 40 de voluntari de etnie german\xc4\x83. \xc3\x8en diminea\xc8\x9ba zilei de 16, voluntarii au deschis focul asupra rebelilor condu\xc8\x99i de Ivan Bejan \xc8\x99i au luptat c\xc3\xa2teva ore p\xc3\xa2n\xc4\x83 c\xc3\xa2nd comuni\xc8\x99tii au auzit c\xc4\x83 se apropia armata \xc8\x99i s-au retras spre Tatarbunar . Pentru \xc3\xaen\xc4\x83bu\xc8\x99irea rebeliunii, guvernul Rom\xc3\xa2niei a trimis trupe de artilerie din Corpul III al Armatei Rom\xc3\xa2ne \xc8\x99i o unitate de marin\xc4\x83. Primele unit\xc4\x83\xc8\x9bi militare de la Cetatea Alb\xc4\x83 au ajuns \xc3\xaen zon\xc4\x83 \xc3\xaen seara zilei de 16 septembrie 1924 \xc8\x99i s-au luptat cu rebelii la podul dintre Tatarbunar \xc8\x99i Achmanghit, \xc3\xaempu\xc8\x99c\xc3\xa2ndu-l mortal pe Ivan Bejan (Kol\xc8\x9bov)._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene . \xc3\x8en componen\xc8\x9ba regiunii respective a fost \xc3\xaenfiin\xc8\x9bat \xc8\x99i raionul S\xc4\x83rata, cu re\xc8\x99edin\xc8\x9ba \xc3\xaen localitatea omonim\xc4\x83._NEWLINE_\xc3\x8en septembrie 1940, la apelul lansat de Germania nazist\xc4\x83, membrii comunit\xc4\x83\xc8\x9bii germanilor basarabeni s-au repatriat \xc3\xaen Germania. \xc3\x8en Basarabia au r\xc4\x83mas numai 2.000 din cei aproximativ 93.000 de germani. R\xc4\x83mase pustii, satele germane au fost populate cu ucraineni sosi\xc8\x9bi din Rom\xc3\xa2nia sau din alte zone .\n_START_SECTION_\nPerioada postbelic\xc4\x83\n_START_PARAGRAPH_\n\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. \xc3\x8en anul 1944, URSS a reocupat cele trei teritorii anexate \xc3\xaen urma ultimatumului din 26 iunie 1940, iar sudul Basarabiei a fost integrat \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi._NEWLINE_\xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa. Raionul S\xc4\x83rata a fost men\xc8\x9binut ca raion al noii regiuni. \xc3\x8en anul 1957, S\xc4\x83rata a primit statutul de a\xc8\x99ezare urban\xc4\x83 (or\xc4\x83\xc8\x99el). \xc3\x8ens\xc4\x83, \xc3\xaen februarie 1963, au fost desfiin\xc8\x9bate raioanele Arciz, Cetatea Alb\xc4\x83, Chilia, Reni \xc8\x99i S\xc4\x83rata. Totu\xc8\x99i, \xc3\xaen ianuarie 1965, Prezidiul Sovietului Suprem al URSS a hot\xc4\x83r\xc3\xa2t re\xc3\xaenfiin\xc8\x9barea mai multor raioane, printre care \xc8\x99i raionul S\xc4\x83rata._NEWLINE_\xc3\x8encep\xc3\xa2nd din anul 1991, ora\xc8\x99ul S\xc4\x83rata a devenit centru administrativ al raionului omonim al regiunii Odesa din cadrul Ucrainei independente. \xc3\x8en prezent, popula\xc8\x9bia ora\xc8\x99ului este format\xc4\x83 \xc3\xaen principal din ucraineni.\n_START_SECTION_\nEconomie\n_START_PARAGRAPH_\n\xc3\x8en S\xc4\x83rata exist\xc4\x83 o \xc3\xaentreprindere mecanic\xc4\x83, o turn\xc4\x83torie, ferme agricole individuale, precum \xc8\x99i un combinat vinicol.'